
Søknad om tillatelse er mottatt [10.02.26]. 
VEDTAK I:
Med hjemmel i plan- og bygningslovens § 19-2 avlås dispensasjon fra arealformålet LNFR-areal for bruksendring fra helårsbolig til fritidsbolig. Kommunen vurderer at vilkårene i pbl. § 19-2 ikke er oppfylt. Hensynet bak bestemmelsen det søkes dispensasjon fra blir vesentlig tilsidesatt. Det er heller ikke vist til fordeler klart større enn ulempene. 


VEDTAK II: 
Med hjemmel i plan- og bygningslovens §§ 21-4, jf. § 20-3, er søknaden om bruksendring avslått.  
Følgende tiltak er avslått: 
· Bruksendring fra helårsbolig til fritidsbolig
Gjeldende plan for eiendommen er Kommuneplanens arealdel 2014-2025. 
Nabomerknader: 
[bookmark: _Hlk234500285][bookmark: SJEKKLISTE_VEDTAK][bookmark: SJEKKLISTE_VILKAAR]Det ble i dispensasjonssøknaden den 10.02.26 ikke lagt ved kvittering på at naboer var blitt varslet etter kravene i pbl. § 19-1 jf. 21-3. Kommune gav tilbakemelding om dette til søker. Ved tilbakemelding fra søker den 20.04 er det lagt ved en naboliste som viser at søknaden er nabovarslet. Søker har opplyst at det er nabomerknader i saken fra gbnr. 55/7 og gbnr. 55/72. 
Merknaden går i hovedsak ut på følgende: 
· Fra Jan Ingvar Dokken, gbnr 55/7, datert den 27.03.2026 er merknaden følgende:
«1. Risiko og påvirkning på vannkilde - Eiendommen ligger nær elv som benyttes som vannkilde for flere eiendommer i området. En bruksendring til fritidsbolig kan medføre økt belastning og større risiko for forurensing, særlig dersom det etableres private avløpsløsninger med varierende bruk og tilsyn. 
2. Trafikksikkerhet og økt belastning – Eiendommen ligger svært nær riksvei 7. Selv om dette brukes som et argument for fritidsbolig, kan fritidsbruk føre til mer uforutsigbar trafikk, særlig i helger og ferier. Dette kan øke risikoen sammenlignet med fast bosetting. 
3. Presedens og utvikling i området – En slik bruksendring kan bidra til ytterlige omgjøringer av helårsbolig til fritidsboliger, noe som kan svekke lokalsamfunnet og boliggrunnlaget i området. 
4. Ufullstendig vurdering av konsekvenser – Vi mener søknaden i liten grad vurderer konsekvenser for naboer, miljø og vannressurser. 
På denne bakgrunn ber vi kommunen foreta en grundig vurdering og ikke innvilge dispensasjon uten at disse forholdene er tilstrekkelig utredet.» 

· Fra Liv A. Lunder, gbnr. 55/72, datert den 24.03.2026 er merknaden følgende: 
«Omgjøring av LNF-område til fritidsbebyggelse: 
Om det er slik at det blir gitt dispensasjon fra LNF område, for omgjøring til fritid, uten at Plan- og bygningsloven § 26-1. Opprettelse og endring av eiendom blir fulgt, er jeg negativ til dette. Begrunnelsen for dette er tidligere prinsippvedtak i kommunen, samt behovet for flere dispensasjoner tilknyttet tomten. Endring i forhold til bruk, burde kanskje vært gjort i forbindelse med revisjon av kommuneplanens arealdel eller ny reguleringsplan. 
Nå er det jo kun arealformålet det er søkt dispensasjon fra, det er begrunnet med behov for flere andre dispensasjoner i forhold til utførelse av bygg og teknisk infrastruktur. Blant annet: Vei, parkering, vann og avløp. I forhold til infrastruktur, gjelder jo plan og bygningsloven kapittel 27 like mye for fritidstomter som boligtomter. 
Vi har allerede en nabo som mangler vei og parkering tilknyttet sin eiendom (denne blir benyttet som fritidsbolig), noe som gjør at biler blir stående på bussholdeplassene langs RV7. Angående vann og avløp, ligger vår eiendom like nedenfor Lienvegen 314, og ønsker ikke å ha ubehandlet avløpsvann rennende nedover mot vår eiendom. 
Hvis søker forholder seg innenfor regelverket i Plan- og bygningsloven § 26-1 og kapittel 27, er jeg positiv til tiltaket på tomten.»

Søker har følgende samlet tilsvar til nabomerknaden:
1. Tiltakets art og arealformål (LNF)
Omsøkt tiltak gjelder bruksendring av eksisterende bygning fra helårsbolig til fritidsbolig. Det er ikke søkt om ny bebyggelse, utvidelser, terrenginngrep eller endringer av tomtens avgrensinger. Eiendommen ligger innenfor LNF-formål, og søknaden behandles derfor som dispensasjon fra kommuneplanens arealdel jf. pbl. kapittel 19. Tiltaket innebærer ingen opprettelse eller endring av eiendom, og plan- og bygningsloven § 26-1 kommer derfor ikke til anvendelse. 
Vurdering av om dispensasjon kan gis, herunder forholdet til planhierarki og eventuelle presedensvirkninger, ligger til kommunens skjønn og saksbehandling. 

2. Presedens og områdeutvikling 
Søknaden gjelder en konkret eiendom og skal vurderes individuelt opp mot gjeldene regelverk og kommunal praksis. En eventuell tillatelse vil ikke gi automatisk presedens, da tilsvarende saker i Hol kommune behandles enkeltvis. Eiendommens beliggenhet tett på riksveg 7 og begrensede bokvaliteter for helårs bosetting er momenter som skiller denne eiendommen fra annet boligområdet og tilsier at saken har et særpreg. 
3. Trafikk, adkomst og parkering 
Tiltaket innebærer ingen endring i eksisterende adkomst eller parkeringsforhold. Det etableres ikke nye avkjørsler eller parkeringsarealer. 
En fritidsbolig innebærer normalt mer periodisk og samlet sett lavere trafikkbelastning enn helårsbolig med daglig pendling. Bruksendringen vurderes derfor ikke å medføre økt trafikksikkerhetsrisiko. Forhold knyttet til parkering eller bruk av offentlig vei i tilknytning til andre eiendommer er ikke en følge av omsøkt tiltak og kan ikke tillegges avgjørende vekt i denne saken. 
4. Vann- og avløpsforhold
Eiendommen har eksisterende og tidligere godkjente løsninger for vann og avløp. Omsøkt bruksendring innebærer ingen nye tekniske inngrep, og det er ikke planlagt endringer i avløpsløsningen. Bruksendring til fritidsbolig gir normalt lavere samlet bruk over året sammenlignet med helårsbolig, og tiltaket vurderes ikke å medføre økt belastning på vannkilde eller resipient. Eventuelle krav etter plan- og bygningsloven kapittel 27 og forurensingsregelverket vurderes av kommunen som del av saksbehandlingen. 
5. Behov for øvrige dispensasjoner. 
Det er kun omsøkt dispensasjon knyttet til bruken av bygningen. Det er ikke søkt om dispensasjon for byggets utførelse, teknisk infrastruktur, vei eller parkering. Gjeldene krav til infrastruktur gjelder uavhengig av om bygget benyttes som helårsbolig eller fritidsbolig, og eksisterende løsninger legges til grunn ved kommunens vurdering. 
6. Samlet vurdering 
Tiltaket innebærer ingen fysiske endringer av bygning. Ingen endring av tomtens størrelser eller grenser. Ingen nye terrenginngrep. Ingen nye tekniske tiltak. 
Bruksendringen vurderes derfor å ha begrensede konsekvenser for naboer, miljø, landbruk og allmenne interesser, og medføres ikke vesentlig ulempe. 
Kommunens vurdering av nabomerknadene:
Kommunen har vurdert de innkomne nabomerknadene fra gbnr. 55/7 og 55/72, samt søkers tilsvar til disse. 
Nabomerknadene peker særlig på forhold knytt til infrastruktur, trafikksikkert, manglede dokumentasjon og utredninger, mulig presedensvirkninger og forslag om at slike endringer bør gjennomføres gjennom en planprosess. 
Kommunen er enig i at i at det er flere forhold som ikke er tilstrekkelig dokumentert i søknaden. Det foreligger blant annet ikke dokumentasjon som viser at eiendommen har noen lovlig og tilfredsstillende adkomst fra RV7, eller at det er etablert nødvendig parkeringsareal. Selv om søker anfører at bruk som fritidsbolig normalt vil medføre en mer periodisk bruk og samlet sett mindre trafikk enn helårsbolig, er dette ikke dokumentert eller nærmere sannsynliggjort i saken.
Knytt til vann- og avløpsløsninger påstår søker at det eksisterer løsninger for dette. Kommunen har imidlertid ingen kunnskap om hvilke løsninger som finnes, som tyder på at det ikke er noe tilfredsstillende løsninger. Søker har heller ikke fremlagt dokumentasjon som viser at løsningene tilfredsstiller dagens krav eller tilstrekkelig for omsøkt bruk. Kommunen har etterspurt nødvendig dokumentasjon for å kunne vurdere disse forholdene. 
Kommunen er og enig i at en endret arealbruk i et område i all hovedsak bør vurderes og endres gjennom ordinære planprosesser. En dispensasjonsvurdering er i utgangspunktet ikke egnet til å foreta en bred og helhetlig vurdering av fremtidig arealbruk og utvikling i et område. 
Kommunen støtter og opp om merknaden om at kravene i plan- og bygningsloven med tilhørende forskrifter i like stor grad gjelder for fritidsboliger som for helårsboliger, med et lite unntak for noe tekniske krav hjemlet i § pbl. § 30-6. 
Det gjelder blant annet at kravene til vann, avløp og atkomst i kapittel 27. Det er krav til tiltaket i kapittel 29, og krav til eksisterende byggverk og bebyggelse i kapittel 31 som og må være oppfylt når før en søknad om bruksendring kan godkjennes. 
Kommunen kan ikke se at det er dokumentert eller utredet at de materielle kravene som plan- og bygningsloven oppstiller for en bruksendring er oppfylt. 

Saksopplysninger/begrunnelse:
Kommunen mottok den 10.02.26 søknad om dispensasjon fra kommuneplanens arealformål og søknad om bruksendring av eksisterende helårsbolig til fritidsbolig på eiendommen Lienvegen 314. 
Eiendommen er i Kommuneplanens arealdel 2014-2025 avsatt til landbruks-, natur-, og friluftsformål (LNF), og bygningen er registrert som helårsbolig. Omsøkt tiltak gjelder bruksendring fra helårsbolig til fritidsbolig. Ettersom tiltaket er i strid med gjeldene arealformål, er gjennomføring av tiltaket avhengig av dispensasjon jf. pbl. kapittel 19. 
I søknaden er det opplyst at tiltakshaver søker om dispensasjon fra «gjeldene arealformål og tilhørende boplikt» for eiendommen. Kommunen gav tilbakemelding til søker den 18.06.26. I den tilbakemeldingen at det ikke kan gis en dispensasjon fra hele arealformålet i sin helhet, men at en eventuell dispensasjon må knyttes til et konkret tiltak. Kommunen gav og tilbakemelding på at det ikke kan søkes om dispensasjon fra boplikten etter pbl. Boplikten følger av lokal forskrift om nedsatt konsesjonsgrense jf. konsesjonsloven § 7. 
Kommunen opplyst også om at søknaden om dispensasjon og bruksendring må nabovarsels og at det måtte dokumenteres at det eksisterer lovlig atkomst/avkjørsel fra RV7. 
Den 20.04.26 mottok kommune supplering fra søker. Det ble oversendt nabovarsel med merknader fra to naboer, og et vedtak fra Statens vegvesen datert 10.12.2007 om flytting av avkjørsel for gbnr. 55/14. Kommunen bemerker at den omsøkte bruksendringen gjelder for gbnr. 55/46. 
Det ble og lagt ved en søknad om konsesjon. Den er ikke behandlet som en del av denne saken. 
Kommunen ga ny tilbakemelding til søker den 18.06.26. Der opplyses det om at det måtte sendes inn ny søknad om fritak fra boplikten på korrekt skjema vist det fremdeles var aktuelt. Kommunen gjorde og søker oppmerksom på et prinsippvedtak og praksis i Hol kommune knytt til bruksendring fra helårsboliger til fritidsboliger, hvor det klare utgangspunktet er at det er lagt en restriktiv linje til grunn. 

Videre i samme tilbakemelding viste kommunen til flere forhold som måtte dokumenteres i forbindelse med søknaden. Kommunen vist blant annet til at det var krav om at søknaden var dekt med ansvar (SØK, PRO, UTF), og at eiendommen ligger innenfor byggegrenser mot vassdrag og mot riksvei 7. En dispensasjon fra rv7 er det Statens vegvesen som må behandle. Videre ble det påpekt at eiendommen ligger innenfor aktsomhetsområde for flom og jord- og flomskred, og derfor er det nødvendig å dokumentere at kravene til sikkerhet er oppfylt jf. Tek17 kapittel 7. Kommunen etterspurte også dokumentasjon på tilfredsstillende støyforhold og forhold knytt til infrastruktur, slik som vannforsyning, avløpsløsning og lovlig adkomst. Selv om kravene i noen tilfeller ikke er like strenge for fritidsbolig som helårsbolig, skal de tekniske kravene loven oppstiller være oppfylt. 

Kommunen mottok svar den 29.06.26. I svaret påpekte søker at det søkes om «en ren bruksendring etter plan- og bygningsloven § 20-1 bokstav d». Som kommunen har gitt tilbakemelding om tidligere må krav som følger av plan- og bygningsloven, gjeldene forskrifter og andre forhold i arealplanen være oppfylt ved en bruksendring, selv om det ikke skal gjennomføres noen fysiske tiltak på bebyggelsen.  

Det er og i tilbakemeldingen fra søker lagt ved en tilstandsrapport som beskriver bygningens faktiske tilstand. Kommunen kan ikke se at denne dokumentasjonen er av relevans ved en søknad om bruksendring. Dersom det er tekniske krav som ikke kan oppfylles må det søkes om helt eller delvis unntak fra krav jf. pbl. § 31-4.  
Søker anfører og at denne saken her skiller seg fra andre saker om bruksendring, med den begrunnelsen at eiendommen står ubebodd, at bygningen ikke anses som beboelig, at det ikke foreligger reell bruk som helårsbolig, og at det ikke er etterspørsel etter eiendommer til helårsbruk. 
Kommunen er ikke enig i den vurderingen. At bygningen i dag står ubebodd eller har såpass store mangler som gjør det lite egnet som helårsbolig vil etter kommunens syn ikke endres ved at den får status som fritidsbolig. Kommunen er heller ikke enig i søker anførsel om at det ikke er etterspørsel etter helårsboliger.

Kommunen har ikke fått tilsendt etterspurt dokumentasjon i saken. 
[bookmark: SJEKKLISTE_UTREDNING]Søknaden avslås på grunnlag av de materielle kravene som plan- og bygningsloven og tilhørende forskrift stiller ikke er dokumentert oppfylt. Søknaden er og avhengig av dispensasjon fra arealformålet. Den vurderingen er tatt under. Kommune har i kort trekk ikke funnet at vilkårene for dispensasjon er oppfylt. 
Dispensasjonsbehandling:
[bookmark: DISPENSASJON] Det er søkt om dispensasjon LNF-formålet i kommuneplanens arealdel for å kunne gjennomføre bruksendring av eksisterende bolig fra helårsbolig til fritidsbolig for gbrn. 55/46 – Lienvegen 314. Søkers argumenter for dispensasjon er følgende:
· Søkers argumenter er følgende, hele søknaden legges ved som et vedlegg: 
Hensynet bak bestemmelsen: 
· Formålet bak helårsboligformål og boplikt er å sikre bosetting og levende lokalsamfunn. I dette tilfellet er eiendommen ikke egnet for helårsbruk, og markedet har bekreftet at den ikke etterspørres som helårsbolig. Å opprettholde boplikt på en eiendom som ikke kan fungere som helårsbolig, vil ikke fremme formålet – tvert imot vil det bidra til forfall og manglende bruk. 
· Fordeler og ulemper ved dispensasjon: 
· Eiendommen kan tas i bruk og forfallet stoppes.
· Ny bebyggelse vil gi et estetisk og funksjonelt løft i området. 
· Belastningen på infrastruktur (vei, vann og avløp) blir lavere enn ved helårsbruk. 
· Trafikksikkerhet ivaretas bedre ved fritidsbruk enn ved daglig helårsbruk. 
· Ulempene er minimale, da eiendommen uansett ikke fungerer som helårsbolig. 
Høringsuttalelser
Saken er ikke sendt på høring da kommunen finner søknaden så mangelfull at det skal avslås. 
Kommunens vurdering:
Kommunen kan bare gi dispensasjon dersom hensynene bak gjeldende plan, lovens formålsbestemmelse eller nasjonale eller regionale hensyn ikke blir vesentlig tilsidesatt. I tillegg må fordelene ved å gi dispensasjon være klart større enn ulempene, jf. plan- og bygningsloven § 19-2. Fordelene ved en dispensasjon skal primært knyttes til de offentlige hensyn som planen skal ivareta og de formål og hensyn som plan- og bygningsloven fastsetter. 
Vurderingen av om vilkårene er oppfylt for å kunne gi dispensasjon etter § 19-2 er rettsanvendelsesskjønn. Avhengig av sakens faktum, må det vurderes konkret om vilkårene er oppfylt i den enkelte sak. Dersom vilkårene er oppfylt kan kommunen gi dispensasjon, men det er ingen som har krav på det. En eventuell dispensasjon skal begrunnes nøye ut fra konkrete forhold i saken, for å unngå at det skapes en uheldig presedens.
Tilsidesette formålet med bestemmelsen
Eiendommen er avsatt til landbruks-, natur-, og friluftsformål (LNF) i kommuneplanens arealdel.
Formålet bak LNF-formål er at arealene innenfor disse områdene skal nyttes eller sikres til landbruksproduksjon, herunder jordbruk, skogbruk og reindrift, og/eller ha som formål å ivareta naturområder og bevare naturområder med spesiell betydning for friluftslivet. Det er arealer som i det vesentlige skal være ubebygget, eller bare bebygget i tilknytning til landbruk og reindrift. 
Hensynet bak lovens formålsbestemmelse er blant annet å fremme bærekraftig utvikling til det beste for den enkelte, samfunnet og fremtidige generasjoner, jf. pbl. § 1-1.
Kommunen vurderer at en dispensasjon, som omsøkt, tilsidesetter formålet bak bestemmelsen. For at vilkåret skal være oppfylt må det være snakk om en «vesentlig» tilsidesettelse. I søker sin dispensasjonssøknad er det begrunnet med «formål bak helårsboligformål og boplikt» og ikke begrunnet sitt synspunkt bak formålet bak arealformålet som det søkes om dispensasjon fra. 
Det er mulig å åpne opp for LNF- med spredt fritid som et arealformål, og det er gjort flere steder i gjeldene arealplan. Det er ikke åpnet opp for et slik arealformål på omsøkt eiendom. At eiendommen ikke er omfattet av et slikt arealformål, taler for at omsøkt bruk ikke er i tråd med planens intensjoner. Kommunen bemerker og at arealformålet LNF er videreført i revideringen av ny kommuneplan, som viser at det fremdeles er intensjonen å opprettholde arealet til et rent LNF-formål. I kommuneplanens samfunnsdel er det blant annet en strategi som å opprettholde og videreutvikle landbruksnæringene og støtte opp om landbruk i aktiv drift som opprettholder kulturlandskapet. Selv om det i dette tilfellet ikke er noe aktiv gårdsdrift på eiendommen, vil en dispensasjon fra arealformålet ikke bidra til å nå målet i strategien i større grad. 
Det blir opplyst i annen innsendt dokumentasjon opplyst at det ikke skal gjennomføres tiltak på eksisterende bebyggelse. Ikke noe riving, oppføring av ny bebyggelse eller terrenginngrep eller bygningsmessige tiltak. I en vurdering er det ikke bare selve huset som vurderes, det er og hva den omsøkte tiltaket vil bety området. Slik det allerede har blitt nevnt tidligere er det flere forhold som må på plass før en bruksendring kan vurderes, som ikke har blitt dokumentert. Det er forhold knytt til vassdrag, adkomst og trafikksikkerhet som noen eksempler. Dermed er det og en stor usikkerhet på hva konsekvensene vil bli ved en dispensasjon fra arealformålet. 
I vesentlighetsvurderingen om hensynene bak bestemmelsen er vesentlig tilsidesatt finner kommunen at hensynet bak LNF-formålet er vesentlig tilsidesatt. Kommunen legger vekt på at selv om det ikke skal gjennomføres noen endringer med bygget, kun en bruksendring fra helårsbolig til fritidsbolig er det flere forhold som ikke er avklart og hva konsekvensene for det omsøkte tiltaket kan betyr for området er ikke avklart. Det er flere eiendommer rundt som driver med landbruk, og en slik bruksendring kan ha innvirkning på dem. 
Etter en samlet vurdering finner kommunen at hensynene bak LNF-formålet er vesentlig tilsidesatt. Vilkåret er ikke oppfylt. 
Fordeler og ulemper
Vilkårene for å kunne gi dispensasjon er kumulative, slik at det ikke er nødvendig for kommunen å ta stilling til begge vilkårene når det ene er vurdert til ikke å være oppfylt. Kommunen behandler likevel begge vilkårene slik at søker/tiltakshaver gjøres kjent med kommunens vurdering av dispensasjonssøknaden i sin helhet.
Det er i hovedsak samfunnsmessige fordeler som er relevante. Fordelene skal knyttes til de offentlige hensyn som planen skal ivareta og de formål og hensyn som plan- og bygningsloven fastsetter. Rent private og økonomiske fordeler, eller generelle fordeler som kan påberopes i alle lignende saker, vil normalt ikke tillegges vekt.
Av ulemper viser søker til at «Ulempene er minimale, da eiendommen uansett ikke fungerer som helårsbolig». Søker viser ikke til noen konkrete ulemper ved å gi dispensasjon fra arealformålet. 
Av fordeler viser søker til fordeler som at «eiendommen kan tas i bruk og forfallet stoppes», «Ny bebyggelse vil gi estetisk og funksjonelt løft i området»
Kommunen vurderer at selv om søker ikke selv viser til noen ulemper er ikke det og regner som en fordel. 
Videre vurdere kommunen at det blir vist til at «eiendommen kan tas i bruk og forfallet stoppes» ikke er å anses som en fordel ved dispensasjon fra arealformålet. Slik kommunen vurderer det, at eiendommen kan tas i bruk og vedlikeholdes, ikke avhengig av at eiendommen benyttes som fritidsbolig. Eiendommen kan benyttes og det kan gjennomføres vedlikehold innenfor dagens formål som helårsbolig.  
Kommunen kan heller ikke legge avgjørende vekt på argumentet om at ny bebyggelse vil gi området et estetisk løft. Det er ikke søkt om riving eller oppføring av ny bebyggelse, men om bruksendring av eksisterende bygning.
Når det gjelder trafikksikkerhet og belastning på infrastruktur, foreligger det ikke dokumentasjon som sannsynliggjør at den omsøkte bruksendringen vil gi de fordelene som anføres. Kommunen kan derfor ikke tillegge disse forholdene nevneverdig vekt
Etter kommunens vurdering er det ikke vist til fordelere ved en dispensasjon som er klart større enn ulempene. Heller ikke den andre vilkåret er oppfylt. 
Samlet vurdering
Kommunen har gjort en konkret vurdering av saken opp mot vilkårene i pbl. § 19-2.  Kommunen finner at en bruksendring vil vesentlig tilsidesette hensynet bak LNF-formålet. Det er vurdert at fordelene ikke er klart større enn ulempene ved en dispensasjon. 
Vilkårene er ikke oppfylt, slik at kommunen ikke kan gi dispensasjon. 
Med hilsen

Gebyr
Tiltakshaver vil bli fakturert. Gebyret er det samme ved godkjenning og avslag. Gjeldende gebyrregulativ for 2026 er tilgjengelig på kommunens nettsider: Teknisk etat 
Klagemulighet
Vedtaket kan påklages til Statsforvalteren i Østfold, Buskerud, Oslo og Akershus. Klagefristen er tre uker regnet fra dagen vedtaket kom frem. Klagen skal sendes til Hol kommune, 3576 Hol. Et søksmål eller erstatningskrav kan ikke fremmes uten at klageadgangen er benyttet, jf. fvl. § 27b. Du må opplyse hvilket vedtak de klager på, endringer du ønsker, og de grunner klagen støtter seg på. Klagen må underskrives. Du må også opplyse hvilken dato vedtaket kom frem dersom du klager så sent at det er uklart om klagefristen er ute. Selv om det er adgang til å klage kan vedtaket vanligvis gjennomføres straks. Du kan fremme krav om utsatt iverksetting av vedtaket, inntil klagefristen er ute eller klagen er behandlet. Vedtak om utsatt iverksetting kan ikke påklages. For mer info vedr. klageadgang: Klage på vedtak i plan-, eiendoms- og byggesaker - Hol kommune

